text: Ny minister vil også have dåsepant
  14 oktober 2011 kl. 06.37
  Danskerne køber flere hundrede millioner dåser om året i de tyske grænsebutikker, og derfor skal vi have pant på dåserne, så vi undgår, at de brugte dåser ender i naturen.
  Ida Auken (SF) er ny dansk miljøminister, og hun tager nu tråden op fra sine forgængere i det efterhånden mangeårige spørgsmål om muligheden for at få indført dåsepant på de øl og sodavand, danskerne køber i grænsesupermarkederne.
  - Jeg vil som ny miljøminister arbejde for, at vi får pant på de tyske dåser til gavn for natur, miljø og vores økonomi. Jeg kan forstå, at forhandlingerne mellem parterne skrider frem, men at det er en kompliceret sag, og at det kommer til at tage nogen tid, inden vi er færdige, siger Ida Auken til Flensborg Avis.
  De seneste forhandlinger mellem det danske miljøministerium og kollegerne i Slesvig-Holsten har efterhånden stået på i over halvandet år - men foreløbig uden at nå en afslutning.
  